*****

ΚΑΝΟΝΙΣΜΟΣ (ΕΟΚ) αριθ. 333/88 ΤΗΣ ΕΠΙΤΡΟΠΗΣ

της 4ης Φεβρουαρίου 1988

σχετικά με τη μη είσπραξη εισφοράς επί των εισαγωγών ορισμένων οίνων καταγωγής και προέλευσης ορισμένων τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3992/87 (2), και ιδίως το άρθρο 53 παράγραφος 6,

Εκτιμώντας:

ότι μετά τις ουσιαστικές τροποποιήσεις που έγιναν σχετικά με τη μη είσπραξη εξισωτικής εισφοράς επί των εισαγωγών ορισμένων οίνων καταγωγής και προέλευσης ορισμένων τρίτων χωρών, που αναφέρονται στον κανονισμό (ΕΟΚ) αριθ. 2223/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 418/86 (4), πρέπει, για λόγους σαφήνειας, να γίνει η κωδικοποίηση του εν λόγω κανονισμού·

ότι, σύμφωνα με τους όρους του άρθρου 53 παράγραφος 3 πρώτο εδάφιο του κανονισμού (ΕΟΚ) αριθ. 822/87, στην περίπτωση που η τιμή προσφοράς «ελεύθερο στα σύνορα» ενός οίνου προσαυξημένη κατά τους δασμούς, είναι μικρότερη από την τιμή αναφοράς που αφορά αυτό τον οίνο, εισπράττεται επί των εισαγωγών αυτού του οίνου και των παρομοίων οίνων εξισωτική εισφορά ίση με τη διαφορά μεταξύ της τιμής αναγωγής και της τιμής προσφοράς « ελεύθερο στα σύνορα» προσαυξημένης κατά τους δασμούς·

ότι, εντούτοις, αυτή η εξισωτική εισφορά δεν εισπράττεται έναντι των τρίτων χωρών οι οποίες προτίθενται να εγγυηθούν και έχουν τη σχετική δυνατότητα· ότι, κατά την εισαγωγή προϊόντων καταγωγής και προέλευσης της επικράτειας τους, η εφαρμοζόμενη τιμή δεν θα είναι κατώτερη από την τιμή αναγωγής, μειωμένης κατά τους δασμούς και ότι κάθε εκτροπή του εμπορίου θα αποφευχθεί·

ότι οι χώρες που αναφέρονται στο άρθρο 1 του παρόντος κανονισμού έχουν αναλάβει δεσμεύσεις ως προς την τήρηση των τιμών αναφοράς· ότι πρέπει, ως εκ τούτου, να μην εισπράττεται έναντι αυτών η εξισωτική εισφορά επί των εισαγωγών·

ότι τα μέτρα που προβλέπονται στον παρόντα κανονισμό είναι σύμφωνα προς τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εξισωτική εισφορά που προβλέπεται στο άρθρο 53 παράγραφος 3 πρώτο εδάφιο του κανονισμού (ΕΟΚ) αριθ. 822/87 δεν εισπράττεται για τις εισαγωγές:

1. α) ερυθρού οίνου, συμπεριλαμβανομένου του ερυθρωπού οίνου·

β) λευκού οίνου, εκτός του εμφανιζόμενου κατά την εισαγωγή με το όνομα της ποικιλίας Riesling ή Sylvaner·

γ) vins de liqueur·

δ) αλκοολωμένου οίνου.

προέλευσης και καταγωγής:

- από την Αλγερία,

- από την Αργεντινή,

- από την Κύπρο,

- από το Ισραήλ,

- από το Μαρόκο,

- από τη Ρουμανία·

2. α) ερυθρού οίνου, συμπεριλαμβανομένου του ερυθρωπού οίνου·

β) λευκού οίνου εκτός του προβλεπόμενου στο στοιχείο γ)·

γ) λευκού οίνου εμφανιζομένου κατά την εισαγωγή με το όνομα της ποικιλίας Riesling ή Sylvaner·

δ) vins de liqueur·

ε) αλκοολωμένου οίνου.

προέλευσης και καταγωγής:

- από τη Νότιο Αφρική,

- από την Αυστραλία,

- από την Αυστρία,

- από τη Βουλγαρία,

- από τη Χιλή,

- από την Ουγγαρία,

- από την Ελβετία,

- από την Τσεχοσλοβακία,

- από την Τυνησία,

- από την Τουρκία,

- από τη Γιουγκοσλαβία.

Άρθρο 2

1. Ο κανονισμός (ΕΟΚ) αριθ. 2223/70 καταργείται.

2. Οι παραπομπές στον κανονισμό που καταργείται δυνάμει της παραγράφου 1 πρέπει να θεωρούνται ότι γίνονται στον παρόντα κανονισμό.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Φεβρουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 377 της 31. 12. 1987, σ. 20.

(3) ΕΕ αριθ. L 241 της 4. 11. 1970, σ. 3.

(4) ΕΕ αριθ. L 48 της 26. 2. 1986, σ. 8.